Kevin McCarthy

Kevin Owen McCarthy (gebore 26 Januarie 1965) is 'n Amerikaanse politikus wat van Januarie tot Oktober 2023 gedien het as die 55ste speaker van die Verenigde State se Huis van Verteenwoordigers. Hy is 'n lid van die Republikeinse Party, en verteenwoordig Kalifornië se 20ste kiesafdeling, wat die grootste deel van die San Joaquin-vallei insluit.

McCarthy is gebore in Bakersfield, Kalifornië, en het aan die Kalifornië Staats-universiteit, Bakersfield, gegradueer. Hy het gedien as 'n lid van die Kaliforniese Staatsparlement van 2002 tot 2006, dieselfde jaar waarin hy vir die eerste keer tot die Amerikaanse Huis van Verteenwoordigers verkies is. McCarthy het van 2009 tot 2011 gedien as die minderheidsleier van die Huis, en van 2011 tot 2014 as meerderheidsleier. Ná die Huis-meerderheidsleier, Eric Cantor, se herverkiesingsverlies in die 2014 Republikeinse voorverkiesing, is McCarthy tot meerderheidsleier onder speaker John Boehner verkies. Hy het daardie posisie behou tydens Paul Ryan se speakerskap. In 2019, nadat Ryan afgetree het, is McCarthy tot Huis-minderheidsleier verkies.

Toe Joe Biden die Amerikaanse presidensiële verkiesing in 2020 gewen het, het McCarthy Donald Trump se aansprake van kiesersbedrog ondersteun en aanvanklik deelgeneem aan pogings om die uitslae om te keer. Nadat die Amerikaanse Kongresgebou tydens die telling van die 2021 verkiesingsstemme bestorm is, het McCarthy sy vorige opmerkings oor kiesersbedrog in die verkiesing omgekeer en Trump vir die oproer geblameer. Teen 2022 het hy hom in die openbaar met Trump versoen. McCarthy het die Huis-Republikeine deur die 2022-verkiesing gelei, waartydens hulle 'n skrale meerderheid verkry het.

McCarthy is in Januarie 2023 genomineer as die Republikeine se kandidaat vir speaker, maar het nie die speakerskap met die eerste stemming gewen nie. Hy is uiteindelik in die amp bevestig ná dae van opeenvolgende stemme en onderhandelinge binne sy party op die 15de stemming. Na 'n stryd tussen die Huis van Verteenwoordigers (vernaam die Republikeine, en veral diè party se "Freedom Caucus") en die Biden-administrasie, het McCarthy en die Biden-administrasie 'n skikking bereik om die 2023-skuldplafonkrisis op te los en te verhoed dat die VSA vir die eerste keer nie in staat sou wees om sy skuld te betaal nie. Om die krisis op te los, het die partye onderhandelings gevoer oor die aanvaarding van die Wet op Fiskale Verantwoordelikheid van 2023 en die inhoud daarvan, wat uiteindelik met die steun van albei partye in die Kongres aanvaar is, voordat Biden dit as wet onderteken het. Die reëling ('n sogenaamde "45-Day Stopgap Funding Bill"), is egter 'n tydelike reëling en slegs van toepassing vir 45 dae, en sluit nie befondsing vir die Oekraïne in nie.  Na 'n historiese debat tussen lede van die Republikeinse party (die meerderheidsparty) is McCarthy op 3 Oktober 2023 as speaker uitgestem. Sy ampstermyn was die derde kortste vir 'n Speaker van die Huis in die geskiedenis van die Verenigde State,Slegs Theodore M. Pomeroy (een dag) en Michael C. Kerr (258 dae) het korter termyne gedien as McCarthy. Hy is die eerste speaker ooit wat tydens 'n wetgewende sessie van die rol verwyder is.

 Verwysings 

Kategorie:Amerikaanse politici
Kategorie:Opposisieleiers
Kategorie:Geboortes in 1965
Kategorie:Lewende mense